Čislák, Viliam, minister zdravotníctva SR (2015-05-14):
Ďakujem pekne. Vážená pani predsedajúca, vážené pani poslankyne, vážení páni poslanci. Vážený pán poslanec, ďakujem pekne za otázku. Som rád, že otvárate túto tému, pretože vám chcem pripomenúť, že Slovenská republika je jediná krajina v celej Európe, kde je povolený zisk zdravotných poisťovní z verejného zdravotného poistenia. Áno, máme ešte dva štáty, kde zdravotné poisťovne môžu tvoriť zisk, ale iba z komerčného poistenia, nie z verejného zdravotného poistenia. Ja sa skôr pýtam čím je Slovenská republika taká výnimočná, že povoľujeme zisk zdravotným poisťovniam z verejných zdrojov? Asi sme príliš bohatí a máme veľa financií v zdravotníctve, ktoré treba dať pacientovi. Ministerstvo zdravotníctva Slovenskej republiky má ambíciu riešiť samotné použitie tohto zisku, nakoľko pokiaľ je zisk takmer výlučne tvorený z verejných zdrojov, to znamená predpísané poistné, ktorého výška je určená zákonom, a občania majú zákonnú povinnosť toto poistné odviesť rovnako ako pri iných odvodoch a daní, prikladáme za správne určiť pravidlá pre ďalšie použitie takto vytvoreného zisku z verejných zdrojov. Práve z dôvodu, aby nami zvolené riešenie bolo v súlade aj s ostatnými všeobecne záväznými právnymi predpismi, je ministerstvo zdravotníctva Slovenskej republiky pripravené riešiť použitie zisku aj cestou návrhu na zmenu ústavného, Ústavy Slovenskej republiky tak, aby samotná ústava ako najvyšší zákon štátu plne odrážala naše stanovisko o ďalšom použití zisku, ktorý bol vytvorený zo zdrojov verejného zdravotného poistenia, teda zo zdrojov verejných financií. Pri pohľade na prípadné spory v rámci členských štátov Európskej únie vychádzame zo známych skutočností, podľa ktorých aj európske právo pokladá systém zdravotného zabezpečenia v jednotlivých členských štátoch za systém, na ktorý sa nevzťahujú pravidlá hospodárskej súťaže. Náš názor na postoj Európskej komisie v tejto veci je podporený aj nedávnym rozhodnutím Európskej komisie v konaní voči Slovenskej republike o údajnej štátnej pomoci. Jedná sa o rozhodnutie Európskej komisie C-2014/7277. Komisia predovšetkým zistila, že zdravotné poisťovne nie sú podnikmi, keďže nevykonávajú ekonomickú činnosť v zmysle pravidiel Európskej únie. Komisia vykonala porovnávacie posúdenie prítomnosti a relatívneho významu rôznych prvkov slovenského systému povinného zdravotného poistenia a Komisia pri svojom posúdení musela zobrať do úvahy zavedenie obmedzenej miery dosahovania zisku, obmedzeného stupňa hospodárskej súťaže, pokiaľ ide o kvalitu služieb, nie však úroveň príspevkov do tohto systému. Na druhej strane Komisia zohľadnila sociálny a kolektívny charakter tohto systému. A systém verejného zdravotného poistenia v Slovenskej republike je založený na povinnom členstve a výška príspevkov je stanovená zákonom a úmerná príjmom poistenca, pričom poistenci majú zaručenú rovnakú minimálnu mieru dávok, ktorých hodnota sa neodvíja od výšky odvedených príspevkov. Vyšetrovaním Európskej komisie sa ukázalo, že v slovenskom systéme zdravotného poistenia prevládajú sociálne ciele a že systém je založený najmä na zásade solidarity. Európska komisia svoje rozhodnutie založila na zistení, že slovenský systém povinného zdravotného poistenia nemá hospodársku povahu, takže zdravotné poisťovne nemožno pokladať za podnik v zmysle čl. 107 ods. 1 Zmluvy o fungovaní Európskej únie. Z uvedeného rozhodnutia vychádza aj naše presvedčenie, že pokiaľ činnosť zdravotnej poisťovne, teda výkon zdravotného poistenia nemá ekonomickú povahu a týka sa ďalšieho použitia verejných financií, potom štát má právo určiť aj spôsob použitia zisku, ktorý je určený ako prebytok medzi výnosmi, poistné, t. j. verejné financie, a nákladmi, nakúpená zdravotná starostlivosť. Ministerstvo zdravotníctva Slovenskej republiky samozrejme nemôže zaručiť, že po prijatí pravidiel pre použitie zisku nedôjde k prípadným sporom na európskej úrovni o charakter týchto opatrení. Sme však presvedčení, že Ministerstvo zdravotníctva Slovenskej republiky vyvinie maximálne úsilie pre elimináciu prípadných rizík predovšetkým z pohľadu na už prijaté rozhodnutie Európskej komisie v danej veci a že v prípadných sporoch bude Slovenská republika opierajúca sa o názor Európskej komisie vyjadrený v rozhodnutiach uvedených vyššie, úspešná a teda táto zmena nebude mať žiaden negatívny dopad na verejné financie. Naopak, práve stanovenie jednoznačných pravidiel pre použitie zisku vyprodukovaného z verejných financií v konečnom dôsledku prispeje k šetreniu verejných financií, nasmerovaniu odvodov na zdravotné poistenie, platených občanmi Slovenskej republiky tam, kam skutočne patria, do zdravotníctva, na úhradu zdravotnej starostlivosti. Ďakujem pekne, pani predsedajúca, skončil som.